ΚΑΝΟΝΙΣΜΟΣ (ΕΟΚ) αριθ. 2920/93 ΤΗΣ ΕΠΙΤΡΟΠΗΣ της 22ας Οκτωβρίου 1993 περί ορισμού του ομοιόμορφου συντελεστή μειώσεως για τον καθορισμό της ποσότητας μπανανών που πρέπει να κατανέμεται σε κάθε επιχειρηματία των κατηγοριών Α και Β στο πλαίσιο της δασμολογικής ποσοστώσεως για το δεύτερο εξάμηνο 1993

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 404/93 του Συμβουλίου της 13ης Φεβρουαρίου 1993 περί κοινής οργανώσεως αγοράς στον τομέα της μπανάνας (1), και ιδίως το άρθρο 20,

Εκτιμώντας:

ότι ο κανονισμός (ΕΟΚ) αριθ. 1442/93 της Επιτροπής (2), όπως τροποποιήθηκε από τον κανονισμό (ΕΟΚ) αριθ. 2009/93 (3), εξέδωσε τους λεπτομερείς κανόνες εφαρμογής του καθεστώτος εισαγωγής μπανανών στην Κοινότητα,

Εκτιμώντας:

ότι το άρθρο 2 του κανονισμού (ΕΟΚ) αριθ. 1442/93 καθόρισε τον όγκο της δασμολογικής ποσόστωσης για τις εισαγωγές μπανανών τρίτων χωρών και μη παραδοσιακών μπανανών ΑΚΕ που προβλέπεται στα άρθρα 18 και 19 του κανονισμού (ΕΟΚ) αριθ. 404/93, για το δεύτερο εξάμηνο 1993, σε 665 000 τόνους για τους επιχειρηματίες της κατηγορίας Α και σε 300 000 τόνους για τους επιχειρηματίες της κατηγορίας Β-

ότι, με τον κανονισμό (ΕΟΚ) αριθ. 1443/93 της Επιτροπής (4), όπως τροποποιήθηκε τελευταία από τον κανονισμό (ΕΟΚ) αριθ. 2396/93 (5), θεσπίστηκαν τα μεταβατικά μέτρα εφαρμογής του καθεστώτος εισαγωγής μπανανών στην Κοινότητα το 1993- ότι, σε εφαρμογή του άρθρου 3 του εν λόγω κανονισμού, οι αρμόδιες αρχές των κρατών μελών ορίζουν, μετά από κατάλληλες επαληθεύσεις και ελέγχους, τις ποσότητες αναφοράς των επιχειρηματιών των κατηγοριών Α και Β για την περίοδο 1989-1991- ότι, κατ' εφαρμογή του άρθρου 19 παράγραφος 2 δεύτερο εδάφιο του κανονισμού (ΕΟΚ) αριθ. 404/93 και του άρθρου 5 του κανονισμού (ΕΟΚ) αριθ. 1443/93, οι αρμόδιες αρχές ορίζουν την ποσότητα που πρέπει να κατανέμεται σε κάθε επιχειρηματία των προαναφερθεισών κατηγοριών για την περίοδο από 1ης Ιουλίου έως τις 31 Δεκεμβρίου 1993-

ότι ο συνολικός όγκος των κατ' αυτόν τον τρόπο υπολογισθεσών ποσοτήτων αναφοράς ανέρχεται σε 2 317 840,899 τόνους για το σύνολο των επιχειρηματιών της κατηγορίας Α και σε 1 315 949,619 τόνους για το σύνολο των επιχειρηματιών της κατηγορίας Β- ότι πρέπει, κατά συνέπεια, να εφαρμοσθεί το άρθρο 6 του κανονισμού (ΕΟΚ) αριθ. 1442/93 για να τηρηθεί ο όγκος της δασμολογικής ποσόστωσης που διατίθεται για το δεύτερο εξάμηνο του 1993 και να καθορισθεί για καθεμία από τις κατηγορίες των προαναφερθέντων επιχειρηματιών ο ομοιόμορφος συντελεστής μειώσεως που πρέπει να εφαρμόζεται στην ποσότητα αναφοράς κάθε επιχειρηματία για τον καθορισμό της ποσότητας που πρέπει να του κατανεμηθεί για το δεύτερο εξάμηνο του 1993-

ότι, σύμφωνα με τις ανακοινώσεις που πραγματοποιήθηκαν από τα κράτη μέλη σε εφαρμογή του άρθρου 5 παράγραφος 3 του κανονισμού (ΕΟΚ) αριθ. 1442/93, σχετικές με το συνολικό ποσό, αφενός μεν, των ποσοτήτων αναφοράς που διατέθηκαν στους επιχειρηματίες που είναι καταχωρημένοι σ' αυτά, αφετέρου δε, τις μπανάνες που διατέθηκαν στο εμπόριο για κάθε εμπορική δραστηριότητα από τους τελευταίους διαπιστώνονται διπλές μετρήσεις των ιδίων ποσοτήτων για την ίδια δραστηριότητα υπέρ διαφορετικών επιχειρηματιών σε πολλά κράτη μέλη- ότι, από τις επαληθεύσεις που έγιναν από τις αρμόδιες αρχές σε πολλά κράτη μέλη, ενισχύθηκε η διαπίστωση αυτή και ήταν δυνατόν να αξιολογηθεί σχετικά επακριβώς ο όγκος των διπλών μετρήσεων που κατέληξε σε εσφαλμένη εφαρμογή των κριτηρίων καθορισμού των δραστηριοτήτων που παρέχουν το δικαίωμα συμμετοχής στη δασμολογική ποσόστωση-

ότι, αν λαμβάνονται υπόψη τα προαναφερθέντα στοιχεία όπως ανακοινώθηκαν από ορισμένα κράτη μέλη, λαμβάνοντας υπόψη τους όγκους των διπλών μετρήσεων, θα οδηγούμεθα στον καθορισμό, σε εφαρμογή του άρθρου 6 του κανονισμού (ΕΟΚ) αριθ. 1442/93, ενιαίου συντελεστού μειώσεως ο οποίος θα ήταν υπερβολικός και θα τιμωρούσε τους επιχειρηματίες της κατηγορίας που αναφέρεται στο άρθρο 19 παράγραφος 1 στοιχείο α) του κανονισμού (ΕΟΚ) αριθ. 404/93- ότι, προκειμένου να αποτραπεί αισθητή εκτροπή στη μεταχείριση η οποία θα είναι επιζήμια και πολύ δύσκολα επανορθώσιμη εις βάρος ορισμένων επιχειρηματιών καθώς και διατάραξη του κεθεστώτος της δασμολογικής ποσοστώσεως, πρέπει να καθοριστεί ο συντελεστής μειώσεως με βάση τις ανακοινώσεις των κρατών μελών που θα μειωθούν κατά τις διπλές μετρήσεις που αποτιμήθηκαν από την Επιτροπή-

ότι η Επιτροπή Διαχείρισης για τις Μπανάνες δεν διατύπωσε γνώμη στην προθεσμία που όρισε ο πρόεδρός της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο πλαίσιο της δασμολογικής ποσόστωσης που προβλέπεται στα άρθρα 18 και 19 του κανονισμού (ΕΟΚ) αριθ. 404/93, η ποσότητα που πρέπει να κατανεμηθεί σε κάθε επιχειρηματία των κατηγοριών Α και Β στο πλαίσιο της τρέχουσας περιόδου από 1ης Ιουλίου έως τις 31 Δεκεμβρίου 1993 προκύπτει με την εφαρμογή στην ποσότητα αναφοράς του επιχειρηματία, που καθορίζεται βάσει του άρθρου 5 του κανονισμού (ΕΟΚ) αριθ. 1443/93, του ακόλουθου ομοιόμορφου συντελεστή μειώσεως:

- για κάθε επιχειρηματία της κατηγορίας Α: 0,286905,

- για κάθε επιχειρηματία της κατηγορίας Β: 0,227972.

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Οι διατάξεις του παρόντος κανονισμού εφαρμόζονται, με την επιφύλαξη διόρθωσης εκ των υστέρων, μετά από την τροποποίηση των ανακοινώσεων των κρατών μελών.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 22 Οκτωβρίου 1993.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 47 της 25. 2. 1993, σ. 1.

(2) ΕΕ αριθ. L 142 της 12. 6. 1993, σ. 6.

(3) ΕΕ αριθ. L 182 της 24. 7. 1993, σ. 46.

(4) ΕΕ αριθ. L 142 της 12. 6. 1993, σ. 16.

(5) ΕΕ αριθ. L 221 της 31. 8. 1993, σ. 9.